Dansk Ungdoms Fællesråd, DUF, kårer Thisted Kommune til at være landets næstbedste kommune at være ung i. Kommunen indtager nemlig andenpladsen i kampen om at blive Årets Ungdomskommune 2022, der blev vundet af Horsens Kommune. Christine Ravn Lund, forkvinde for DUF og en del af årets dommerpanel, udtaler i en pressemeddelelse. - Thisted Kommune udmærkede sig ved at have en gennemført kommunalvalgskampagne, hvor unge var i fokus, og hvor man mødte unge, hvor de var. Vi ved, at det første valgkryds kan være afgørende for, at man også får sat det næste kryds. Derfor er den indsats med til at øge unges valgdeltagelse. Thisted Kommune har kørt en målrettet kommunalvalgsindsats kendt som ”Unge i BoXen”. Her har man haft fokus på at møde unge førstegangsvælgere i øjenhøjde, ligesom man inddrager de mange inputs, man har fået gennem indsatsen, i en ungehandleplan. Derudover har dommerpanelet været imponerede over kommunens mod og vilje på at give unge gode og frie rammer til at lave selvstyrende initiativer som eksempelvis Demokratour, der involvere unge i politiske debatter og fungerer som et ungt, oplysende fællesskab. Forbilledlige kommuner I 2021 var Skive Kommune og Vesthimmerland Kommune med i opløbet om titlen. Ingen af dem kom dog i top tre, men sammen med Thisted Kommune, er de med til at sætte fokus på noget vigtigt, lyder det fra fra Christine Ravn Lund. - Det er fedt at se, at flere og flere kommuner tager ungeinddragelsen alvorligt, og ikke kun lytter på de inputs, som unge kommer med, men også handler på dem. Målet er, at endnu flere kommuner fremover skal have fokus på reel ungeinddragelse. Hvis din kommune er god til det, så har du mulighed for at smide dem med i puljen til prisen næste år. Det er nemlig både kommunen selv, foreninger og enkeltpersoner, der kan indstille en kommune.

Referat:
Udmærkede sig ved at have en gennemført kommunalvalgskampagne - det gav en andenplads som Årets Ungdomskommune 2022. Jammerbugt Kommune blev nummer tre.